Diari Oficial de la Generalitat Valenciana


Sumari del DOGV 3940, del 15-02-2001 (2001/1397)

ACORD de 13 de febrer de 2001, del Govern Valencià, per la qual es declara d'interés comunitari la sol·licitud de l'entitat Los Olmos, SA, per a la instal·lació d'una activitat industrial, al terme municipal de Bocairent.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3940

Data del DOGV
:   15-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1397


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 13 de febrer de 2001, del Govern Valencià, per la qual es declara d'interés comunitari la sol·licitud de l'entitat Los Olmos, SA, per a la instal·lació d'una activitat industrial, al terme municipal de Bocairent. [2001/M1397]
  
El Govern Valencià, en la reunió del dia 13 de febrer de 2001, adoptà l'acord següent:
  
Antecedents de fet
  
1. En el Registre de la Comissió Territorial d'Urbanisme de València, amb data 14 d'abril de 1999, va tindre entrada la sol·licitud formulada pel senyor Manuel Reina Ruiz, en representació de la Societat de Desenrotllament Industrial Los Olmos, SA, per a la declaració d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable, que consisteix en la instal·lació d'una activitat industrial en la finca Los Olmos, parcel·les 192 i 201, polígon 18, situada en la carretera CV-81, en sòl no urbanitzable del terme municipal de Bocairent, i s'amplia la documentació presentada el dia 3 de maig de 1999.
  
2. Presentada la documentació i després de la seua pertinent comprovació, en data 14 de maig de 1999, es requereix a l'interessat perquè la completara, i es dona audiència en la mateixa data a l'Ajuntament de Fontanars dels Alforins i el dia 12 de maig de 1999 als municipis d'Ontinyent, Banyeres de Mariola i Beneixama.
  
El dia 13 de juliol de 1999, i per mitjà d'escrit del senyor Manuel Reina Ruiz, en representació de Los Olmos, SA, s'adjunta un nou projecte reformat perquè substituïsca l'anterior, per haver procedit a reestudiar la proposta inicial reconsiderant l'envergadura i la forma d'actuació, i es procedeix a la represa de l'expedient.
  
Amb dates 12 i 14 de maig de 1999 es va sol·licitar informe de l'Oficina del Pla de Carreteres de la Conselleria d'Obres Públiques, Urbanisme i Transports, Servei Territorial de la Conselleria de Medi Ambient, Demarcació de Carreteres del Ministeri de Foment i Servei de Vies i Obres de la Diputació de València.
  
Amb data 11 de maig de 1999 es va donar adequada intervenció a la Direcció Territorial d'Agricultura, a la Direcció General de Transports de la Conselleria d'Obres Públiques, Urbanisme i Transports, Conselleria d'Economia i Hisenda, Subdirecció Territorial de Medi Ambient, a l'Oficina del Pla de Carreteres de la Conselleria d'Obres Públiques, Urbanisme i Transports, al Servei Territorial d'Indústria i a l'Agència Valenciana del Turisme de la Generalitat Valenciana.
  
3. Han sigut emesos els següents informes:
  
- Direcció General de Carreteres del Ministeri de Foment, de data 26 de maig de 1999, en el qual s'indica que l'actuació no afecta de manera directa a carreteres pertanyents a la xarxa d'interés general de l'estat (RIGE).
  
- Oficina del Pla de Carreteres de la Conselleria d'Obres Públiques, Urbanisme i Transports, de data 11 de juny de 1999, en el qual s'indica que en la documentació remesa s'afirma pel promotor que s'escometrà el condicionament del camí que connecta l'àmbit de l'actuació amb l'enllaç d'accés a Banyeres de Mariola des de la CV-81. A aquest respecte, l'accés proposat es considera adequat, si bé ha d'aportar-se un pla en què es mostre a una escala apropiada el camí a condicionar i la connexió amb l'accés citat, i s'indica que el camí que cal condicionar no ha de travessar cap sòl urbà residencial per motius d'impacte, havent de presentar un pla de classificació del sòl.
  
- Servei d'Explotació de la Diputació de València, de 21 de juny de 1999, segons el qual l'actuació no afecta cap viari ni zones d'influència de titularitat d'aquesta administració.
  
- Ajuntament de Banyeres de Mariola, de 7 de juny de 1999, pel qual no es té res a objectar a la declaració d'interés comunitari, sempre que es tracte de la instal·lació d'una nova empresa i no de la creació d'un polígon industrial.
  
- Servei Territorial de la Conselleria de Medi Ambient, de data 22 de juny de 1999, en el qual s'arreplega que l'actuació pot afectar la via pecuària assagador del Pla de Sant Jordi, per la qual cosa el promotor haurà de preservar aquest sòl del domini públic, propietat de la Generalitat Valenciana, de qualsevol tipus d'actuació.
  
4. Els dies 11 i 29 de juliol de 1999 es presenta nova documentació per part de l'interessat.
  
5. Amb data 5 d'agost de 1999 es remet a la Conselleria de Medi Ambient la documentació presentada a l'efecte que s'emeta la corresponent declaració d'impacte ambiental.
  
6. El dia 14 de setembre de 1999 el conseller d'Obres Públiques, Urbanisme i Transports va resoldre admetre a tràmit l'expedient de referència, i ordena el sotmetiment de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment.
  
A aquest respecte, es van publicar sengles anuncis en el Diari Oficial de la Generalitat Valenciana de 13 d'octubre de 1999 i en el diari Las Provincias de 10 d'octubre de 1999, i no s'han presentat al·legacions a aquest ni cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme de 24 de gener del 2000.
  
7. Es procedeix amb data 29 de setembre de 1999 a donar trasllat de la proposta de cessions presentada pel promotor a la Conselleria de Treball, Indústria i Comerç a l'efecte de l'emissió d'informe favorable per a minorar la reserva mínima del 40% de la superfície computable del sector de sòl dotacional públic, quan es tracte d'actuacions aïllades o d'una activitat productiva especial.
  
El dia 2 de febrer del 2000, s'informa favorablement per part del Servei Territorial de la Conselleria d'Indústria la minoració de reserves dotacionals en la finca Los Olmos al terme municipal de Bocairent, d'acord amb el que disposa l'article 14 del Reglament de Planejament de la Comunitat Valenciana aprovat per mitjà de Decret 201/1998, de 15 de desembre, del Govern Valencià.
  
8. La documentació presentada consta de memòria, plans d'informació i ordenació, normes reguladores de l'edificació, avaluació economicofinancera, programació de l'actuació i compromisos que ha de contraure entre el promotor i l'administració, capacitat econòmica de l'empresa sol·licitant, i estudi d'impacte ambiental.
  
9. El dia 8 de maig del 2000, la Direcció General de Planificació i Gestió del Medi de la Conselleria de Medi Ambient va emetre declaració d'impacte ambiental en la qual s'estima acceptable, des del punt de vista ambiental l'actuació sol·licitada, i se la subjecta a determinats condicionants, dos d'aquests referits a l'obligació de modificar l'ordenació proposada excloent de l'actuació els terrenys afectats per un incendi i a l'obligació de conservar els exemplars d'alzines.
  
Amb data 17 de juliol del 2000 s'emet resolució per part de la directora general de Planificació i Gestió del Medi, en la qual a partir de la reducció de la superfície afectada per l'actuació dels 776.287 m2 a 245.303 m2, considera vàlida l'avaluació d'impacte ambiental realitzada en la tramitació de l'expedient i per consegüent ser-li d'aplicació les determinacions de la declaració d'impacte ambiental formulada en el seu dia a excepció dels condicionants números 1 i 2 que no resulten d'aplicació en la superfície indicada.
  
10. La Divisió de Carreteres de la Conselleria d'Obres Públiques, Urbanisme i Transports, amb data 31 de juliol del 2000, emet informe favorable, i queda, per tant, definit l'accés a través de l'enllaç de Banyeres en la CV-81. Es connectarà a la rotonda del mencionat enllaç i es realitzarà un camí asfaltat fins a l'activitat amb una amplària mínima de 6 metres. El finançament i la construcció de l'accés definit serà a càrrec del promotor i quan es realitze haurà de sol·licitar el permís oportú al Servei Territorial de Carreteres de València per a la seua aprovació després de presentar-se el projecte de construcció visat pel col·legi.
  
11. El dia 23 d'octubre del 2000 es presenta per part de l'interessat la nova documentació complementària.
  
12. En sessió del dia 9 de novembre del 2000, la Comissió Informativa de la Comissió Territorial d'Urbanisme de València va acordar emetre un informe favorable de la present declaració d'interés comunitari.
  
13. Per mitjà de la Resolució del conseller d'Obres Públiques Urbanisme i Transports, de 4 de desembre del 2000, es va acordar minorar la reserva legal de sòl dotacional i aparcament en parcel·la privada establida en els articles 14 i 15 del Reglament de Planejament de la Comunitat Valenciana, i s'estableix que la present actuació integral s'haurà de subjectar als compromisos de cessió de dotacions assumits per la promotora, plasmats en l'Acord de la Comissió de Govern municipal adoptat en sessió del dia 5 d'octubre del 2000.
  
14. El conseller d'Obres Públiques, Urbanisme i Transports, amb data 7 de desembre del 2000, va informar favorablement la present declaració d'interés comunitari.
  
Fonaments de dret
  
1. Constitueix l'objecte del present expedient l'ordenació i definició de l'ús i aprofitament urbanístic del projecte per a la implantació d'una gran instal·lació industrial per a albergar el creixement industrial de les empreses del grup Teixits Reina, SA.
  
La superfície de terrenys que necessita l'actuació és de 245.303 m2, dins de la parcel·la propietat de l'empresa promotora de 776.287 m2.
  
Els terrenys tenen la classificació de sòl no urbanitzable comú.
  
La citada superfície de 245.303 m2 es destinarà a l'ús industrial, i es considera una superfície de parcel·la edificable de 160.000 m2, i la superfície edificada és de 120.000 m2.
  
La resta dels terrenys de destinaran a aparcament, zones verdes i vials.
  
L'actuació l'interés comunitari del qual se sol·licita, ateses les seues característiques, superfície necessària per al desenrotllament de l'actuació superior a 4 hectàrees, i comptar amb més de huit mil metres quadrats de construcció, constitueix una actuació integral en si mateixa considerada que fa impossible la seua ubicació en sòls urbans, urbanitzable o aptes per a la urbanització previstos en els planejaments vigents dels municipis de la zona, de manera que la seua ordenació i aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, ja que es tracta d'una actuació consistent en la implantació d'una activitat industrial, que requereix una superfície ocupada superior als quaranta mil metres quadrats, per la qual cosa només es pot autoritzar la seua implantació en el sòl no urbanitzable com una actuació integral a través del procediment extraordinari de declaració d'interés comunitari.
  
2. Respecte al procediment s'ha observat en el present cas les prescripcions legals que exigeix la citada Llei Valenciana del Sòl No Urbanitzable. Així mateix, la documentació de l'expedient està completa en els termes requerits en l'article 20.2 segon paràgraf, de la referida Llei 4/1992 i la vigent legislació d'impacte ambiental.
  
3. L'actuació integral projectada, per les seues pròpies dimensions constitueix un element influent en l'estructura territorial.
  
Es proposa un emplaçament pròxim a la CV-81.
  
L'accés a l'actuació es realitzarà a través de l'enllaç de Banyeres en la CV-81. Es connectarà a la rotonda del mencionat enllaç i es realitzarà un camí asfaltat fins a l'activitat amb una amplària mínima de 6 metres.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'un altre costat, s'ocasionen sobrecàrregues en el funcionament normal de les xarxes de serveis generals.
  
En aquest punt es preveu un clavegueram separador, xarxa de subministrament d'aigua potable, xarxa elèctrica de mitjana i baixa tensió per mitjà de transformadors prefabricats, i sistema de depuració amb capacitat per a arreplegar l'abocament per al reg.
  
4. En relació al règim de deures i de cessions, de conformitat amb l'article 20 de la Llei 4/1992, la promotora ha assumit les càrregues i les obligacions pròpies d'un adjudicatari d'un programa d'actuació urbanística.
  
En aquest supòsit es planteja acollir-se a les possibilitats de substitució previstes en la Llei del Sòl No Urbanitzable en els termes plasmats en l'acord de la Comissió de Govern municipal adoptat en sessió del dia 5 d'octubre del 2000:
  
1r. Cessió gratuïta a l'Ajuntament de Bocairent dels terrenys destinats a sòl dotacional, vials, aparcaments i zona verda que estan reflectits en el projecte i sumen una superfície total de 85.303 m2.
  
2n. Establir la quantitat de 20.124.664 pessetes, en concepte de compensació econòmica a l'Ajuntament de Bocairent, equivalent al 10% de l'aprofitament urbanístic de l'actuació.
  
3r. Garantir, per mitjà d'aval bancari, el compliment de les previsions de l'actuació, que s'estableix en la quantitat de 14.182.916 pessetes, equivalent al 7% del cost previst de la urbanització que és de 611.128.596 pessetes.
  
En relació amb les citades cessions, cal tindre en compte l'informe favorable de 2 de febrer del 2000 procedent de la Conselleria de Treball, Indústria i Comerç a l'efecte de minorar la reserva mínima del 40% de la superfície computable del sector de sòl dotacional públic, quan es tracte d'actuacions aïllades o d'una activitat productiva especial, d'acord amb el que preveu el Reglament de Planejament de la Comunitat Valenciana.
  
Segons tot el que s'ha exposat anteriorment, per mitjà de Resolució del conseller d'Obres Públiques Urbanisme i Transports, de 30 de novembre del 2000, es va acordar minorar la reserva legal de sòl dotacional i aparcament en parcel·la privada, d'acord amb el que estableixen els articles 14 i 15 del Reglament de Planejament de la Comunitat Valenciana, aprovat per mitjà de Decret 201/1998, de 15 de desembre, del Govern Valencià, pel qual s'estableix que la present actuació s'haurà de subjectar als compromisos de cessió de dotacions assumits per la promotora, plasmats en l'acord de la Comissió de Govern municipal adoptat en sessió del dia 5 d'octubre del 2000.
  
5. A l'hora de definir l'adequació de l'actuació a l'ordenació territorial i urbanística cap indicar que l'emplaçament de l'actuació projectada és tècnicament correcte en relació amb l'ordenació del territori, tenint, així mateix, en compte l'informe procedent de l'Oficina del Pla de Carreteres de la Conselleria d'Obres Públiques, Urbanisme i Transports, titular de la via, en el qual es pronuncia d'una manera favorable a l'accés projectat des de la CV-81 amb Banyeres. Així mateix, cal tindre en compte els informes favorables de les administracions que es vine afectades per l'actuació i principalment dels òrgans medioambientals per mitjà de la declaració favorable d'impacte ambiental emesa per la Direcció General de Planificació i Gestió del Medi de la Conselleria de Medi Ambient.
  
6. El Govern Valencià és competent per a l'aprovació de l'ordenació i definició de l'aprofitament urbanístic de la present actuació integral, en virtut del que preceptua l'apartat segon de l'article 20 de la Llei 4/1992 de 5 de juny, de la Generalitat Valenciana, sobre Sòl No Urbanitzable.
  
De conformitat amb el que estableix els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià acorda:
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat per la Societat de Desenrotllament Industrial Los Olmos, SA, d'una actuació integral d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable consistent en la instal·lació d'una activitat industrial en la finca Los Olmos, parcel·les 192 i 201, polígon 18, situada en la carretera CV-81, en sòl no urbanitzable del terme municipal de Bocairent.
  
La dita ordenació i la declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en aquest acord.
  
Segon
  
Adjudicar la dita actuació integral en favor de la societat de desenrotllament industrial Los Olmos, SA, a qui s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació de la referida activitat industrial.
  
Tercer
  
Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
Quart
  
El promotor haurà de garantir, davant de l'Ajuntament de Bocairent, la correcta i puntual execució de la implantació en què consisteix aquesta actuació integral per import del menys un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar per mitjà d'aval, fiança o depòsit de valors, abans d'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí del que disposa l'apartat III, caducarà si en el termini d'un any, comptador des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Bocairent. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenrotllament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 8 de maig del 2000 el condicionant de la qual estableix:
  
«3. S'haurà d'efectuar una canalització tancada en tot el traçat de llit de desaigüe per a l'abocament de les aigües residuals depurades fins al riu Marjal que haurà de disposar de les autoritzacions sectorials corresponents.
  
4. Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, adoptant les mesures pertinents amb vista a la seua protecció i conservació, de conformitat amb el que preveu els articles 63 i 65 de la Llei 4/1998, d'11 de juny de la Generalitat Valenciana, del Patrimoni Cultural Valencià.
  
5. La via pecuària assagador del Pla de Sant Jordi es mantindrà com a sòl de domini públic en l'amplària legal establida per a la mateixa, i es garanteix la seua continuïtat i estan subjectes els usos que s'establisquen a les autoritzacions i prohibicions previstes en la Llei 3/1995, de 23 de març, de Vies Pecuàries.
  
6. Els materials sobrants procedents d'obres i de moviments de terres hauran de ser retirats a abocadors controlats i degudament autoritzats.
  
7. Uns altres condicionants de caràcter ambiental que es deriven de les autoritzacions sectorials preceptives».
  
Igualment s'haurà de donar compliment a la condició imposada per la Divisió de Carreteres de la Conselleria d'Obres Públiques, Urbanisme i Transports, en el seu informe de data 31 de juliol del 2000, respecte a l'accés a l'actuació que s'efectuarà a través de l'enllaç de Banyeres en la CV-81. Es connectarà a la rotonda del mencionat enllaç i es realitzarà un camí asfaltat fins a l'activitat amb una amplària mínima de sis metres. El finançament i la construcció de l'accés definit serà a càrrec del promotor i, quan es realitze, s'haurà de sol·licitar el permís oportú al Servei Territorial de Carreteres de València per a la seua aprovació, després de presentar-se el projecte de construcció visat pel col·legi.
  
Aquestes condicions prevaldran i hauran de ser assumides tant en els projectes d'obres que desenrotllen aquesta sol·licitud com en el posterior manteniment i explotació de la dita instal·lació.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà a la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé, el recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 13 de febrer de 2001
  
El conseller secretari del Govern Valencià,